arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Fjhn. hefur haft frv. þetta til athugunar, og hefur verið þannig ástatt, að þeir þrír nm., sem til náðist, leggja til, að frv. verði samþ., en einn nm., hv. 4. landsk., hefur eigi tekið afstöðu til málsins. Þetta frv. er aðeins framlenging á l., sem um mörg undanfarin ár hafa verið framkvæmd á sama hátt og í frv. segir. N. sá sér ekki fært að leggja til að fella niður tekjurnar, sem eru teknar af þeim mönnum í landinu, er mestar hafa tekjurnar, en lægri gjaldþegnar sleppa við þetta og greiða eigi gjaldið skv. frv. þessu. M.ö.o. mælir meiri hluti n. fram með frv., en einn nm. hefur enga afstöðu tekið til málsins, að því er hann hefur fýst yfir.



Herra forseti. Um þetta frv. er líkt að segja og hið næsta á undan, sem verið var að samþykkja, að hér eru engar breytingar gerðar, heldur um framlengingu eina á l. að ræða, þ.e. hækkun á stimpilgjaldi um 100% og hækkun á aukatekjur ríkissjóðs skv. l.–VI. kafla þeirra l. N. varð sammála um að leggja til, að þetta frv. yrði samþ. óbreytt. Það náðist eigi til tveggja nm. í málinu, en þrír nm. urðu sammála um, að gjöldin gyldust, eins og þetta hefur verið áður.



Herra forseti. Það var einmitt um þetta frv., sem ég ætlaði að tala áðan. Ég óska þess, að umr. um mál þetta sé frestað, og mun frsm. sennilega geta mætt á morgun. Óska ég þessa fyrir hönd allshn. og vænti, að hæstv. forseti sjái sér fært að verða við ósk þessari.

Forseti (BSt): Ég verð að verða við þessari ósk, þótt bagalegt sé, því að afgreiða þyrfti mál þetta fyrir jól.
Þingræður haldnar á Alþingi Íslendinga



Ég legg til, að þessu máli sé vísað til fjhn. að lokinni þessari umr.

Forseti (BG): Ég vildi leyfa mér að beina þeirri fyrirspurn til hv. form. fjhn., hvað hann hyggur, að n. muni þurfa langan tíma til athugunar á frv.



Ég vil beina sömu spurningu til hv. 2. þm. Reykv.



Ég mun, herra forseti, eins og vant er, þegar við reynum að flýta málum fyrir ríkisstj., að reyna að sjá til þess að taka ekki nema 4 til 5 mínútur, verði fundurinn boðaður strax.
Þingræður haldnar á Alþingi Íslendinga



Herra forseti. Fjhn. hefur haldið fund um þetta mál. Fór fundurinn mjög friðsamlega fram, eins og alltaf í þeirri nefnd. Samt klofnaði n. um málið. Leggur meiri hl. n. til, að frv. verði samþ. Ég vil hér með leyfa mér að afhenda hæstv. forseta nál.



Með því að ekki hefur unnizt tími til að prenta nál., verð ég að flytja það munnlega. Þar sem nýlega hafa nú verið samþ. á Alþ. mjög miklar álögur í viðbót við þær gjaldaálögur á skattþegnana, sem fyrir voru, álít ég ekki nauðsyn á að framlengja nú þessar álögur, sem verið hafa fram að þessu, og álít því, að gjarna mætti einu sinni gera mönnum það til geðs að fella niður eitthvað af þeim álögum, sem áður hafa verið á lagðar. Og með því að upplýsingar hafa komið hér fram um það, að stórkostlegar hækkanir á benzínskattinum eigi að gerast nú rétt strax, álít ég því síður ástæðu til að leggja á þennan fimm aura benzínskatt nú og legg til, að frv. þetta sé fellt.
Þingræður haldnar á Alþingi Íslendinga



Þar sem í þessu frv. felast stórkostlegar álögur á alþýðu manna og skuldaskil á bátaútveginn, sem aftur mundu valda mikilli truflun á rekstri hans, en ákvæði frv. eru ófullnægjandi til þess að tryggja rekstur bátaútvegsins, og hins vegar liggur fyrir þinginu annað frv., sem mundi tryggja rekstur bátaútvegsins, ef það yrði samþ., þá segi ég nei.



Með tilvísun til grg. hv. 8. landsk. þm. segi ég nei.



Ég er mótfallinn þeirri stefnu, sem hér er mörkuð, að greiða útvegsmönnum fé úr ríkissjóði til framleiðslunnar í verðuppbætur, og tel, að hún leiði, ef svo verður áfram haldið, allt athafnalíf þjóðarinnar í hreinar ógöngur og því beri nú þegar að gera nauðsynlegar ráðstafanir til þess að snúa af þeirri braut. Mér er hins vegar ljóst, að þetta verður ekki hægt, nema starfræksla framleiðslutækjanna verði tryggð. Og með því að mér er ljóst, að hagur sjávarútvegsins, sem er annar aðalatvinnuvegur þjóðarinnar, er nú þannig á vegi staddur, að hann hefur enga möguleika til að starfa án fjárhagslegrar aðstoðar, og frv. þetta felur í sér margvíslega hjálp útveginum til handa, þó að það tryggi ekki rekstur hans í framtíðinni, og í trausti þess, að ríkisstj. notfæri ákvæði 2., 3., 4. og 5. gr. frv., þannig að rekstur bátanna og hraðfrystihúsanna sé tryggður, segi ég já.



Ég tel verulega hjálp við bátaútveginn í ákvæðum frv., en er hins vegar sérstaklega óánægður með eina tekjuöflunarleið frv., sem er söluskatturinn, og geri mér ljóst, að þess má vænta, að verkalýður landsins verði fyrir kjaraskerðingu við samþykkt frv. En þar sem ég tel, að verkalýðssamtökin hafi á ótvíræðan hátt varað við öllum ráðstöfunum, sem leiða til aukinnar verðhækkunar og dýrtíðar í landinu, og tel þau hafa áskilið sér fullan rétt til þess að verja sinn hag, tel ég mér fært að greiða frv. atkv., til þess að í ljós komi, hvort frv. felur ekki í sér lausn á vandkvæðum bátaútvegsins, og segi því já.



Ég tel, að eina lausnin á þessu máli sé rétt gengi krónunnar, samfara hæfilegum ráðstöfunum til þess að koma í veg fyrir, að það hafi áhrif í hina áttina, sem hér kemur til greina. Ég álít þetta frv. spor í rétta átt, þótt ég viti, að það er ekki nema spor, og segi já.



Með tilvísun til grg. hv. 8. landsk. þm. segi ég nei.

forseti (BSt) : Ég geri ráð fyrir því, að þetta verði síðasti fundur deildarinnar á þessu ári, þó að það geti nú hugsazt, að einhverjar ástæður valdi því, að fundur verði kallaður saman á mánudag. Ég vil óska öllum hv. þdm., sem heima eiga utan Reykjavíkur, góðrar heimkomu og góðrar ferðar, og öllum hv. þdm. gleðilegra jóla. Til næsta fundar, sem væntanlega verður eftir þingfrestun, verður boðað með dagskrá.



Herra forseti. Ég vil leyfa mér að þakka hæstv. forseta fyrir góðar óskir í garð okkar þdm., og óska honum og konu hans góðrar heimferðar og heimkomu og gleðilegra jóla. - Dm. risu úr sætum.

Forseti (BSt) : Ég þakka hv. þm. Barð. árnaðaróskir í minn garð og sömuleiðis þakka ég undirtektir dm. - Fundi er slitið.
Þingræður haldnar á Alþingi Íslendinga



Á ríkisráðsfundi 13. þ. m. var gefið út svo hljóðandi forsetabréf: „Forseti Íslands gerir kunnugt: Ég hef ákveðið, samkvæmt tillögu forsætisráðherra, að Alþingi, 68. löggjafarþing, skuli koma saman til framhaldsfunda föstudaginn 21. janúar 1949, kl. 13.30. Gert í Reykjavík, 13. janúar 1949. Sveinn Björnsson. Stefán Jóh. Stefánsson.“ Samkvæmt þessu hefjast nú framhaldsfundir Alþingis, hins 68. löggjafarþings.

Forseti (JPálm) : Samkvæmt þessari tilkynningu hefur nú Alþingi störf að nýju.

forseti (JPálm) : Um leið og þingið tekur nú aftur til starfa, vil ég minnast nokkrum orðum fyrrv. alþingismanns, sem fregn barst um í gærkvöld, að látizt hefði í fyrrinótt á 74. aldursári, Kára Sigurjónssonar bónda á Hallbjarnarstöðum á Tjörnesi í Suður-Þingeyjarsýslu. Kári Sigurjónsson fæddist á Kvíslarhóli á Tjörnesi 2. marz 1875, sonur Sigurjóns Halldórssonar bónda þar og konu hans, Dórotheu Jensdóttur bónda á Ingjaldsstöðum í Bárðardal Nikulássonar Buchs. Hann reisti bú á Hallbjarnarstöðum á Tjörnesi 1904 og bjó þar til dauðadags, en stundaði jafnframt bókbandsiðn, er hann lærði á æskuárunum. Þótt hann væri maður óframgjarn og hóglátur, var snemma tekið eftir greind hans og gjörhygli, og komst hann ekki hjá því að taka að sér ýmis trúnaðarstörf í héraði og þótti leysa þau öll vel og farsællega af hendi, enda var hann sérstakt snyrtimenni í öllum störfum, samvinnuþýður og manna prúðastur í framgöngu og viðskiptum við aðra menn. Af störfum þeim, er hann gegndi í almenningsþarfir, má nefna, að hann var sýslunefndarmaður frá 1912 og hreppstjóri frá 1924, þegar Tjörneshreppi var skipt frá Reykjahreppi. Hann sat á einu þingi, aukaþingi 1933, sem landskjörinn þingmaður og átti sæti í milliþinganefnd í launamálum 1934. Kári Sigurjónsson var margfróður og víðlesinn, þótt sjálfmenntaður væri, og lærði erlend tungumál af eigin rammleik. Einkum var hann vel að sér í jarðfræði. Í landi jarðar hans er Hallbjarnarstaðakambur með hinum alkunnu surtarbrandslögum. Orð er á því gert, hve vel hann var að sér um allt, er að þessari jarðmyndun laut, og urðu bæði innlendir og útlendir jarðfræðingar, er komu að skoða jarðlögin, furðu lostnir yfir þekkingu þeirri, er bóndinn á jörðinni hafði til að bera í þessum efnum, og fræðslu þeirri og leiðbeiningum, er hann gat veitt í rannsóknum þeirra. Ég vil biðja háttvirta þingmenn að votta minningu þessa merkilega bónda og sæmdarmanns virðingu sína með því að rísa úr sætum. -
Þingræður haldnar á Alþingi Íslendinga



Herra forseti. Ég hef beðið hv. allshn. d. að taka mál þetta að sér til flutnings. Mér er ljóst, að það ber að með óvenjulegum hætti, en fyrir því eru augljósar ástæður, sem þarf eigi að lýsa fyrir hv. þdm. mjög ýtarlega. Mun þeim vera þetta kunnugt flestum. Ástæða þess, að dr. K. M. H. Metzner sé veittur ríkisborgararéttur, er sú, að ég hef öðlazt þá sannfæringu, að geti maður þessi óhindraður flutt sig, starfsemi sína og þekkingu til landsins, þá muni það verða fiskiðnaðinum í landinu sérstaklega til mikils framdráttar. Og með fiskiðnaði er ekki aðeins átt við þann vísi að þess háttar iðnaði, er fyrir er í landinu, heldur hvers konar vinnslu úr hráefnunum, þá er vísindin hafa þegar fundið eða eiga eftir að finna. Dr. Karl Metzner er mjög vel þekktur vísindamaður, og meðmæli Háskóla Íslands liggja fyrir til þess, að hann fái þau borgararéttindi, að hann geti starfað hérlendis. En ástæðan fyrir því, að þörf er á að hraða þessu, er sú, að hann þarf að fara utan fljótlega varðandi eignauppgjör og önnur fjármálefni sín og telur sig eigi geta horfið aftur til landsins, nema þetta form verði haft á. Ég endurtek það, að afskipti mín af þessu máli byggjast á þeirri sannfæringu minni, að við höfum þörf fyrir hæfileika dr. K. Metzners og þekkingu, og í öðru lagi, að hér sé um valinkunnan mann að ræða, er reynast muni vel, og þjóðin komi til með að njóta góðs af hæfileikum hans. Ég á eftir að bæta því við, að hér er um fleira fólk að ræða, konu doktorsins og einn son hans. Svo er aðstoðarmaður hans, Bernhard Wiencke að nafni, sem mér er tjáð, að dr. K. Metzner hafi sagt, að væri sér ómissandi. Hafi doktorinn lagt áherzlu á, að verði sér veittur ríkisborgararéttur, þá verði hann eigi við sig skilinn. Síðan er það kona aðstoðarmannsins og stjúpbörn hans. Ég vildi svo vona skv. þessu, að hv. d. sæi sér fært að afgreiða málið nú, ef hún fellst á það, því að fullnægja þarf vissum formum, svo að pappírarnir komist í lag. Má hér engan tíma missa. Þetta er í sjálfu sér fyrsti dagurinn eftir þinghlé, sem hægt var að taka málið fyrir. Þótti eigi hlýða að gefa út brbl. um þetta efni, heldur var álitið rétt að bíða þess, að Alþ. kæmi saman að nýju.
Þingræður haldnar á Alþingi Íslendinga

Forseti (ÞÞ): Ég get tekið það fram nú, að við 1. umr. málsins var ekki borið undir hv. d. að vísa því til n., enda er frv. flutt af n., og kom því eigi til mála að vísa því aftur til n.
Þingræður haldnar á Alþingi Íslendinga



Ég tel þessi réttindi meira virði en svo, að verjandi sé að hafa þennan hátt á afgreiðslu málsins, og lítinn sóma Alþ. af þessari meðferð þess. Mun ég því sitja hjá við atkvgr.
Þingræður haldnar á Alþingi Íslendinga



Herra forseti. Þetta er nú lítið mál og meinlaust, sem ég flyt hér eftir ósk bóndans í Skarði, um það að ríkisstj. verði heimilað að selja landræmu úr Öskjuholtslandi í Landsveit. Þessi ræma er utan við sandgræðslugirðinguna, og sandgræðslustjóri vill gjarna selja ræmuna. Fór ég fram á það við rn. að gefa heimild til þess, en það taldi sér ekki heimilt að leyfa það, nema gefin yrði til þess sérstök heimild frá Alþ., eins og bréf skrifstofustjórans, Gunnlaugs Briems, sem fylgir hér með frv., ber með sér. Það er ástæðulaust að ræða þetta frv. nokkuð meir, en gefið er hér í skyn í frv. sjálfu. Ég geri ekki ráð fyrir, að Alþingi sjái sér neinn hag í að vera á móti því, að þessi landræma verði seld, þar sem enginn getur nytjað hana nema bóndinn á Skarði. Ég vil svo mælast til þess, að frv. verði vísað til 2. umr. og landbn.



Herra forseti. Ég leyfi mér hér með að lýsa eftir tveimur málum. Annað er frv., sem ég er flm. að, um innflutning á jeppabíl. Því var útbýtt hér 2. nóv. f. á., fór til fjhn. 4. nóv. og er þess vegna búið að vera líklega svona 6 vikur á leiðinni. Hefur ekki spurzt til þess síðan. Ég hygg, að þetta fari að nálgast að vera þingmet. - Hitt málið er frv., sem við hv. 3. þm. Reykv. (HB) erum flm. að, um afnám húsaleigulaganna. Því var útbýtt hér í d. 6. des. f. á. og fór til allshn. 9. des., en síðan hefur ekkert til þess spurzt. Vil ég mælast til þess við hæstv. forseta, að hann athugi hjá form. þessara nefnda, hvað veldur þessum drætti og hvort megi vænta þess, að málin komi inn í d. bráðlega.

Forseti (BG) : Formenn beggja þeirra n., sem hv. 5. þm. Reykv. talaði um, munu vera viðstaddir hér í d., svo að þeim gefst tækifæri til þess að greina frá orsökum til þess, að alllangur dráttur virðist hafa orðið á afgreiðslu þeirra mála, sem hv. 5. þm. Reykv. talaði um.



Ég hef skýrt frá því áður, að n. hefur afgr. frv. um innflutning á einum jeppabíl. N. hefur hins vegar ekki talið sér skylt að reka sérstaklega á eftir því, að frsm., sem kosinn var, hv. 7. þm. Reykv. (JáhH), kæmi með nál. sitt. Í slíku stórmáli er varhugavert að hindra fulla rannsókn, og verður að öðru leyti að vísa til hv. frsm., sem að vísu var svo óheppinn að vera ekki viðstaddur, þegar kosinn var frsm., en er aftur á móti svo heppinn að vera ekki viðstaddur nú.



Ég ætla ekki að tefja fundinn með því að ræða þetta mál, því að sennilega verður tækifæri til þess, ef hv. frsm. kemur inn í d. En það er dálítið hart fyrir mig að taka það sem góða og gilda vöru, að sífellt sé vísað til manns, sem ekki er viðstaddur. Fyrst er kosinn maður til framsögu, sem er ekki viðstaddur í n. og ekki er vitað, hvort er málinu fylgjandi eða andstæður því, og svo er vísað til hans til að svara, þegar hann er ekki hér í d. En eins og ég sagði, er ástæðulaust að þjarka um svona mál, þegar það er ekki á dagskrá, en ég vona, að þm. sjái, að meðferðin á þessu máli er ákaflega óvenjuleg og varla til fyrirmyndar fyrir hv. þingdeild.
Þingræður haldnar á Alþingi Íslendinga



Eins og kunnugt er, var með l. nr. 54 31. maí 1927 gerð sú breyting um umboð þjóðjarða, að hin gömlu umboð voru flest úr gildi felld, öll nema aðeins tvö. Nú hefur sú breyting orðið, að annar umboðsmaðurinn, sem eftir var samkvæmt hinu gamla fyrirkomulagi, hefur sagt af sér þessu umboði. Kom þá til mála að skipa annan nýjan í hans stað, en það var litið þannig á í rn., að eðlilegt væri, að öll umboðin lytu sömu l. Það eru lögreglustjórar, sem fara með þessi umboð fyrir hönd ríkisins, hver í sínu umdæmi. Þetta frv. fjallar ekki um annað, en það sama verði látið gilda eftirleiðis um Múlasýslur eins og nú gildir um önnur umboð landsins. Ég vonast til, að hv. d. taki þessu máli með skilningi, og þar sem landbn. hefur tekið að sér að flytja málið, sé ég ekki ástæðu til að vísa því til n.
Þingræður haldnar á Alþingi Íslendinga



Þetta skip eða pakkhús eða hvað það nú heitir er komið, og því verður ekki breytt, þótt brbl. verði felld, en með háværum samvizkunnar mótmælum segi ég já.

Forseti (ÞÞ): Ég veit ekki betur en allir hv. þm. hafi skrifað undir að fara í hverju máli eftir sinni samvizku.



Herra forseti. Ég tók eftir því, að hæstv. forseti tók það fram, að ég væri frsm. þess hluta fjhn., sem skilað hefði áliti. Ég veit nú ekki betur, en öll n. hafi skilað áliti, og er tekið fram í nál., hver afstaða einstakra nm. sé til frv. Af undirtektum hv. meðnm. minna mætti skilja, að vel gæti brugðið til beggja vona með afgreiðslu málsins hér í hv. d., en ég vona, enda þótt ég sé sá eini af nm., sem beint leggur til, að frv. verði samþ., að frv. nái þó samþykki hv. d. Þetta er ekki nýtt mál. Þau fríðindi, sem gert er ráð fyrir að Eimskipafélag Íslands verði aðnjótandi, hefur félagið haft frá stofnun, og hafa fríðindin venjulega verið veitt til tveggja ára í senn. Þessi fríðindi hafa verið veitt með því skilyrði um rekstur félagsins, að hluthafar fengju ekki greiddan nema 4% arð. Þetta hefur verið framkvæmt svo frá byrjun, og hluthafarnir hafa aldrei fengið nein fríðindi úr félaginu fram yfir þessa litlu úthlutun. Félagið hefur verið rekið sem almenningseign og litið á það sem slíkt, enda hefur félagið í samræmi við þetta varið öllum arði til almenningsheilla, þ.e.a.s. til þess að auka og bæta samgöngur innan lands og utan. Ég vil sérstaklega benda hv. d. á þetta. Meðan félagið vinnur undir þeim skilyrðum, sem sett eru fyrir skattfríðindunum, þá er það í raun og veru almenningseign. Ef fríðindin væru hins vegar tekin af því, þá yrði það venjulegt hlutafélag, og í stað þess, að nú standa bréf félagsins í tiltölulega lágu verði, þá mundu þau þegar stórhækka í verði, því að þá hafa hluthafar óbundnar hendur um ráðstöfun á eignum félagsins, svo að ef hv. d. vill, að félagið verði rekið sem almenningseign, þá er ekki annað, en veita því fríðindin, ef það vill taka við þeim. Því er ekki að neita, að með þeim l., sem undanfarið hafa gilt, þá hefur félagið getað safnað miklum sjóðum, en þennan eignarauka hefur félagið líka notað til þess að stuðla að auknum samgöngubótum. Félagið hefur eignazt ný skip, en ef fríðindin eru tekin af því, þá hafa hluthafarnir óskoraðan rétt yfir þeim. Ég efast ekki um, að hv. þdm. sjá þetta, og skýtur hér nokkuð skökku, við það, sem þeir menn hafa haldið fram, sem alltaf hafa viljað skóinn ofan af Eimskipafélaginu, því að þeir hafa talið, að félagið væri einkafélag hluthafanna, en það hefur það alls ekki verið eins og ég hef bent á, vegna þeirra l., sem gilt hafa. Ég skal svo ekki fara lengra út í þetta mál að sinni, en vildi fara fram á það við hv. þdm., að þeir létu málið ganga til 3. umr., þótt þeir fylgdu því ef til vill ekki út úr d., því að hæstv. fjmrh. er veikur, og ég tel ekki sanngjarnt, að frv. séu felld, ef veikindi hamla mönnum frá að mæta í d.
Þingræður haldnar á Alþingi Íslendinga



Herra forseti. Ég hef nú heldur lítið að segja um þetta mál. Þegar það var hér til umr. í fyrradag, hafði n. ekki haldið fund um það, og afleiðingin var svo, að umr. var frestað. Nú hefur n. haldið fund, en einn nefndarmanna (EE) var að vísu ekki viðstaddur. Ég og hv. 8. landsk. (ÁS) teljum bráðabirgðaákvæðið verra og miklu verra en frv. eins og það var áður, en viljum þó ekki fella það af þeirri ástæðu og leggjum til, að það verði samþ., en ekki sent á milli deilda. Þm. Dal. og 7. landsk. þm. (GÍG), sem einnig eru í n., sáu heldur ekki ástæðu til að senda það milli deilda og töldu, að bráðabirgðaákvæðið gæti stundum orðið til þæginda. Varðandi ummæli hjá hv. þm. N-Þ. um þetta ákvæði, að leyfa mönnum að slátra heima öðrum fénaði en sauðfé, þá tel ég þetta miklu verra, þess eru mörg dæmi og skal ég rétt nefna eitt það síðasta. Það eru ekki nema nokkrir dagar síðan ég var kallaður niður í Brunabótafélag. Það hafði drepizt kýr hjá manni einum austur í sveitum og hann vildi fá hana bætta af tryggingunum. Kjötið hafði hann sent til Reykjavíkur, og það hafði verið reynt að selja það í 5 búðum, en ekki tekizt, og hann síðan hent því. Dýralæknir hafði vitanlega aldrei séð það, enda mundi hann hafa bannað sölu á því, þar sem hvort tveggja var, kýrin sjálfdauð og kjötið horkjöt. Þetta er svo sem ekkert nýtt fyrirbrigði. Það er ómögulegt að sjá það á skrokknum, hvort kýr hefur drepizt eða verið drepin, fyrir venjulegt fólk, nema þar sem skoðun er til staðar þar sem slátrað er, þá fyrst er hægt að skera úr því, hvort kjötið er ætt eða ekki, enda innyfli þá líka skoðuð. Þetta hefur að vísu verið venja, en þetta er alrangt og þarf að breytast. Ég sem sagt get fallizt á að láta þetta standa til bráðabirgða, en það verður að gera þær kröfur til þeirra manna, sem selja vöruna, að kaupendur fái tryggingu fyrir góðri vörn, en það er ekki hægt meðan kjötskoðunin er eins og hún er nú og verður ekki hægt, þar sem bráðabirgðaákvæði laganna er látið koma til framkvæmda.



Herra forseti. Það er rétt, að ég var fjarverandi, þegar n. fjallaði um frv. Ég vildi því aðeins kveðja mér hljóðs til þess að láta í ljós, að ég hef ekki skap í mér til annars en að ljá jákvæði mitt þessu bráðabirgðaákvæði, enda ekki ætlazt til þess, að það verði nema fyrst um sinn. Ef það verður notað til frambúðar, þá má búast við því, að óvandir menn noti sér það á allan hátt. Ég get því fallizt á ummæli hv. 1. þm. N–M., þó að þær aðstæður geti verið fyrir hendi, að ósanngjarnt geti verið að neita mönnum um þennan rétt, og er það sú ástæða sem veldur því, að ég er nú með bráðabirgðaákvæðinu.
Þingræður haldnar á Alþingi Íslendinga



Herra forseti. Það er ekki samkvæmt ósk minni, að málið sé nú tekið fyrir til umr. Ég hef talað við hv. form. viðkomandi n. um málið, og urðum við sammála um, að málið yrði eigi tekið fyrir að sinni.
Þingræður haldnar á Alþingi Íslendinga



Herra forseti. Af því að hæstv. atvmrh. var ekki viðstaddur 1. umr. málsins hér, vildi ég hér með í hans viðurvist leiða athygli að því, að allshn. leyfði sér, er hún flutti þetta frv. að hans beiðni, að breyta því í einu atriði, sem sé því að setja í frv. sérstök ákvæði um, að setja skuli reglugerð um mælingu á olíum og framkvæmd löggildingar á mælitækjum fyrir olíur og um eftirlit í þessum efnum. Ákvæði um þetta virðist ekki vera til neins staðar í öðrum lögum, vegna þess að lögin um mælitæki og vogaráhöld eru orðin það gömul, að mikil breyting hefur orðið á mælitækjum síðan þau lög voru sett. Ég vildi í þessu sambandi fyrir hönd allshn. óska eftir, að hæstv. atvmrh. athugaði það að setja hið allra fyrsta nauðsynlega reglugerð samkv. þessu frv., ef að lögum verður. Og enn fremur vil ég leiða athygli að því, að þar sem lögin um mælitæki og vogaráhöld, sem innihalda ákvæði um löggildingu vogaráhalda og mælitækja, eru orðin mjög gömul og mæliker hafa tekið miklum breyt. síðan þau lög voru sett, þá er nauðsynlegt að láta fara fram endurskoðun á þeirri löggjöf, svo og þeirri tilskipun, sem nú gildir í þessu efni.



Ég þakka hv. n. fyrir, að hún hefur tekið mál þetta að sér til flutnings, og skal ég ekki ræða um efnishlið þess út af fyrir sig. En ég skal taka fram viðvíkjandi reglugerðinni, að ég mun að sjálfsögðu taka til athugunar og framkvæmda þessar leiðbeiningar frá hv. allshn. um reglugerðina, því að ég get fallizt á, að þess sé fullkomlega þörf að setja um þetta reglugerð.
Þingræður haldnar á Alþingi Íslendinga



Það má segja líkt um þessa brtt. og ýmsar aðrar, að ýmislegt mælir með henni, og hefði ég gjarna viljað vera með henni, en hún hefði getað skekkt allan grunninn og stofnað frv. í hættu. Ég segi því nei.



Ég álít í sjálfu sér sanngjarnt að reyna að ná þeim tilgangi, sem ætlazt er til, en álít, að það sé þannig, að misnota megi það. Ég segi því nei.



Með tilvísun til grg. hv. 2. þm. Árn. segi ég nei.



Ég hef áður við umr. málsins gert grein fyrir afstöðu minni, en álít, að opnuð sé leið fyrir braski, og segi því nei. Frv. samþ. með 16:1 atkv., að viðhöfðu nafnakalli, og sögðu já: BÓ, BrB, EE, GJ, GÍG, HV, HermJ, JJós, LJóh, SÁÓ, StgrA, ÞÞ, ÁS, BBen, BK, BSt. nei: PZ. 1 þm. gerði grein fyrir atkv.:



Herra forseti. Ég lít þannig á, að með samþykkt þessa frv. sé ríkisstj. að lýsa yfir þrennu: Í fyrsta lagi, að ríkissjóður hafi ráð á því að fleygja frá sér nokkrum þúsundum króna; í öðru lagi, að ríkið hafi efni á því að láta endurgreiða nokkur hundruð þúsund króna af tekjuskatti, sem greiddur var á s.l. ári, og í þriðja lagi, að ríkið hafi ráð á því að láta skattanefndir vinna lengur, en annars til að reikna út skattaeftirgjöf á s.l. ári. Þetta ber vott um það, að ríkissjóður hafi nóg fjárráð, og mun ég haga minni atkvgr. hér eftir á þinginu í samræmi við það. Ég segi nei.
Þingræður haldnar á Alþingi Íslendinga



Herra forseti. Ég vildi spyrjast fyrir um það, hvort hv. landbn. er búin að ljúka athugun málsins, því að ekki mun vera að vænta nál. frá henni.



Herra forseti. Af því að form. landbn. er ekki viðstaddur, þá verð ég að segja það, að þótt leitt sé, hefur landbn. ekki haft tíma til þess að athuga þetta mál. Af þessum sökum var málið tekið af dagskrá síðast, þegar það var á dagskrá. Og ég vil einnig fara fram á það nú, að það verði tekið af dagskrá.